કોંગ્રેસના દિગ્ગજ નેતા કુંવરજી બાવળિયાએ કોંગ્રેસ છોડી ભાજપમાં પ્રવેશ મેળવ્યો એ સાથે જ રાજકોટ જિલ્લા પંચાયત અને વિંછીયા તથા જસદણ તાલુકા પંચાયતોમાં ગમે ત્યારે ભંગાણ થશે એવી અટકળો તેજ બની ગઈ છે. આ બધાની વચ્ચે સોમવારે રાજકોટ જિલ્લા પંચાયતના રાજકારણમાં નવો વળાંક આવ્યો હતો. તાજેતરમાં અલ્પાબેન ખાટરિયાની પ્રમુખ તરીકે થયેલી પસંદગી સમયે અને નજીકના ભવિષ્યમાં જ મહત્વની સમિતિઓની થનારી ચૂંટણીમાં ચેરમેન પદ માટે અલગ ચોકો રચાયો છે. આથી જિલ્લા પંચાયતના પ્રમુખ ખાટરિયા જૂથ માટે નવો જ પડકાર ઊભો થઇ ગયો છે. સોમવારે બોલાવેલી મીડિયા કોન્ફરન્સમાં રાજકોટ જિલ્લા કોંગ્રેસ પ્રમુખ હિતેષ વોરા અને જિલ્લા પંચાયતના નેતા અર્જુન ખાટરિયાએ મીડિયા સમક્ષ તેમની સાથે કુલ 3રમાંથી ર૬ સભ્યો હાજર હોવાનો દાવો કર્યો હતો.